ועדת הפנים ואיכות הסביבה, כנסת 17, פרוטוקול מספר 1, 2006-05-16 11:00

רוחמה אברהם-בלילא: בוקר טוב, חברות וחברי הכנסת.

רוחמה אברהם-בלילא: הגעתי לכאן על-מנת למנות יושב-ראש לוועדה.

רוחמה אברהם-בלילא: בהתאם להוראות סעיף 10(א) לתקנון הכנסת, ממליצה ועדת הכנסת בפני ועדת הפנים ואיכות הסביבה לבחור בחבר הכנסת גאלב מג'אדלה לכהן כיושב-ראש הוועדה.

רוחמה אברהם-בלילא: מי בעד?

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: ה צ ב ע ה בעד – רוב נגד – אין נמנעים – אין נבחרת פה אחד.

רוחמה אברהם-בלילא: בהצלחה רבה.

גאלב מג'אדלה: תודה רבה.

רוחמה אברהם-בלילא: אין ספק שבתפקידי הקודם כסגנית שר במשרד הפנים למדתי להכיר את כל נושא הפנים במדינת ישראל.

רוחמה אברהם-בלילא: הנושא הזה כורך ומאגד בתוכו כל כך הרבה נושאים, כפי שהגדרת בעבר, החל מהרגע שילד נולד ומעניקים לו מספר זהות ועד פטירה, אחרי 120 שנה, וכל מה שקשור לשלטון המקומי, המוניציפלי והרבה מאוד בעיות שהן לא קלות.

רוחמה אברהם-בלילא: אין לי צל של ספק שעל שולחנה של הוועדה יובאו, כהרגלך אדוני היושב-ראש, ואני שמחה לומר את זה, נושאים שהם מרתקים ומעניינים מאוד שצריך לדון בהם ולפתור אותם.

רוחמה אברהם-בלילא: כמי שמכירה אותך גם מהכנסת הקודמת בהיותך יושב-ראש הוועדה, אני בטוחה שתצליח לנהל את הוועדה הזאת בצורה תקינה, הולמת ומכובדת, כפי שאתה יודע לעשות.

רוחמה אברהם-בלילא: אני מאחלת לך הצלחה רבה בתפקידך ותמשיך קדימה, בעזרת השם.

גאלב מג'אדלה: תודה רבה.

גאלב מג'אדלה: תודה לחברת הכנסת רוחמה אברהם, יושבת-ראש ועדת הכנסת, שכיבדה אותנו כדי לבצע את ההליך הפורמלי המתחייב על-פי תקנון הכנסת.

גאלב מג'אדלה: אני שמח שגם הגברדיה הוותיקה והבכירה של הכנסת נמצאת אתנו – מזכיר הכנסת, היועצת המשפטית של הכנסת, היועצת המשפטית של הוועדה, בוודאי חברי ועדת הכנסת שמכבדים אותנו בנוכחותם.

גאלב מג'אדלה: אני רוצה להודות לכולם על כך שבאו וכיבדו אותנו במעמד הזה.

גאלב מג'אדלה: אני שמח מאוד על ההרכב של הוועדה.

גאלב מג'אדלה: הוא הרכב מצוין.

גאלב מג'אדלה: אני מכיר את מרבית האנשים, ואני בטוח שנמשיך את העבודה הטובה, המעמיקה והפורה שעשינו בקדנציה הקודמת במשך שנה שלמה.

גאלב מג'אדלה: אני מתחייב שנמשיך להיות הוועדה המובילה בכנסת, ומזכיר הכנסת יכול לאשר את זה, גם מבחינת היקף העבודה וגם מבחינת התרומה שלה לאזרח הישראלי, ובכך נמלא את חובתנו כוועדה שמפקחת על פעולות הממשלה.

גאלב מג'אדלה: חבר הכנסת אפי איתם, נשתמש הרבה בידע שלך ובניסיון שלך, במיוחד בתחום המשטרה, אחרי מה שעברת.

אפי איתם: בהחלט, צריך ראש קשה אחד בוועדה הזאת.

גאלב מג'אדלה: אני רוצה להזכיר לחברים שאנחנו מתפקדים מול שלושה משרדי ממשלה: משרד הפנים, המשרד לאיכות הסביבה והמשרד לביטחון פנים.

גאלב מג'אדלה: יש לנו הרבה מה לעשות.

גאלב מג'אדלה: אני סמוך ובטוח שיהיה לנו שיתוף פעולה פורה וכל אחד מחברי הוועדה ירגיש כמו יושב-ראש הוועדה.

גאלב מג'אדלה: כך נהגתי בקדנציה היוצאת וכך אנהג גם בקדנציה הזאת.

גאלב מג'אדלה: נעשה הכול כדי שהמערכת שלנו תסייע לכל חבר כנסת, ויש לנו מערכת מקצועית טובה מאוד שאני מאוד סומך עליה.

גאלב מג'אדלה: אני רוצה להודות לך שוב מקרב לב על כך שעשית היום למעננו את ביצוע ההליך התקנוני.

גאלב מג'אדלה: חבר הכנסת חנין, בבקשה.

דב חנין: אני רוצה לברך אותך.

דב חנין: אני מאוד מאוד שמח שלקחת על עצמך להוביל את הוועדה הזאת בכנסת.

דב חנין: זו בוודאי, כפי שאתה יודע מניסיונך, עבודה מאוד קשה.

דב חנין: אני חושב שהוועדה הזו, אולי יותר מכל ועדה אחרת, היא הוועדה של האזרחים, כי חלק גדול מהמצוקות היום-יומיות של האזרחים מגיעות אל שולחנה של הוועדה הזאת.

דב חנין: אני חבר כנסת חדש, אבל אני חייב לומר שמבחוץ ליוויתי את ועדת הפנים של הכנסת בקדנציה הקודמת, בהרבה מאוד עניינים, ויצא לי גם להופיע פה בכמה וכמה נושאים.

דב חנין: אני יודע שהיתה לא מעט ביקורת על הכנסת היוצאת, ואני חושב שוועדת הפנים בקדנציה הקודמת, גם בתקופה שאתה עמדת בראשה, מאוד התבלטה לטובה.

דב חנין: התחושה הציבורית שאני יכול להביא לכאן, מכל אותם מקומות שאני הייתי פעיל בהם ומצוי בהם, היתה שהמקום הזה היה מקום שהיה פתוח לעניינים האזרחיים, היה האוזן הקשובה לבעיות של האזרחים, וגם מקום שלקח הובלה בשאלות רציניות וארוכות טווח, כמו המעקב אחרי החלטת הממשלה על פיתוח בר-קיימא, שאלות שקצת נפלו בין הכיסאות בתחומים אחרים.

דב חנין: אני רוצה לחזור ולברך אותך.

דב חנין: אני מברך את כל חבריי בוועדה.

דב חנין: יש צוות מאוד חזק בוועדה הפעם, ואני בטוח שנעשה עבודה מסורה וטובה ונצליח ביחד.

גאלב מג'אדלה: תודה רבה.

גאלב מג'אדלה: חבר הכנסת סנה, בבקשה.

אפרים סנה: אני באתי רק כדי לברך אותך.

אפרים סנה: אני מאוד גאה שמי שמייצג את הסיעה שלנו כיושב-ראש הוועדה הוא אתה.

אפרים סנה: בשני דברים אתה מתאפיין כיושב-ראש ועדה, האחד בחריצות והשני בחוסר משוא פנים.

אפרים סנה: אני מקווה שכך תמשיך.

אפרים סנה: הרכב הוועדה מהבחינה המקצועית הוא הרכב גם מגוון אבל גם משקף ניסיון בתחום המשטרה, בתחום המוניציפלי, בתחום איכות הסביבה, כך שתוכל כאן לעשות עבודה מאוד חשובה.

אפרים סנה: בהצלחה.

גאלב מג'אדלה: תודה רבה.

גאלב מג'אדלה: חבר הכנסת ביילין, בבקשה.

יוסי ביילין: אני שמח על הבחירה שלך.

יוסי ביילין: אחרי עשרות שנים של חברות בינינו זאת באמת התרגשות בשבילי – לא הייתי כאן אף פעם בוועדה הזאת – לראות אותך כיושב-ראש הוועדה.

יוסי ביילין: אני יודע כמה אתה מכיר את הבעיות בשטח עצמו.

יוסי ביילין: המישור העיקרי שהוועדה הזאת עוסקת בו הוא השלטון המקומי.

יוסי ביילין: הנושא הזה הוא נושא כל כך מורכב, כל כך קשה, ובפריפריה שלו כל כך נורא, שלרבים בציבור הישראלי זה חוץ-לארץ, בעיקר בסקטור הערבי.

יוסי ביילין: העובדה שאתה נמצא כאן, ואתה מכיר את היום-יום המוניציפלי הערבי, זה דבר בעל חשיבות עליונה, משום ששם צריכים לעשות את הרפורמה הכי חשובה.

יוסי ביילין: אגב, הבעיות שם הן לא רק בעיות של השלטון מול הפריפריה, זו גם בעיה של הפריפריה מול הפריפריה – אם זה בגבייה ואם בנפוטיזם ובשורה ארוכה של דברים, שאתה לא רק יודע אותם אלא גם מדבר עליהם.

יוסי ביילין: ואומץ הלב שלך גם לומר לאנשים שלא רק הממשלה אשמה במצב, אלא גם המקום עצמו, ומוכרחים כאן לעשות רפורמה אמיתית כדי שזה לא יהיה יותר חוץ-לארץ.

יוסי ביילין: לוועדה הזאת אני רואה באמת תפקיד בראשותך, להפוך את הפריפריה לחלק מארץ-ישראל ולחלק של המדינה, שהתחושה בתוך המגזר תהיה שהם באמת לא אזרחים סוג ב' גם בהקשר המוניציפלי, שהוא הקשר בעל השפעה עצומה הרבה יותר מאשר במגזר היהודי.

גאלב מג'אדלה: תודה רבה.

גאלב מג'אדלה: חבר הכנסת צרצור, בבקשה.

אברהים צרצור: אני אומר כמה מלים בשפה הערבית, שפירושן: אני מאחל לך הצלחה מלאה ממעמקי לבי.

אברהים צרצור: אני מכיר את אדוני היושב-ראש במשך הרבה שנים.

אברהים צרצור: מילאת תפקידים נשגבים וכבדי משקל באוכלוסייה הערבית, גם ברמה הארצית, ואין לי ספק שהשארת את חותמך על כל המסגרות והנושאים שעבדת בהם, ועבדת באמת קשה מאוד למען האוכלוסייה הערבית ולמען אזרחי ישראל בכלל.

אברהים צרצור: אני יודע שמרכז הפעולה של הוועדה הזאת שאתה עומד בראשה הוא ענייני היום-יום של האוכלוסייה הישראלית בכללותה, מהקצה עד הקצה, אבל אני מאוד מקווה ומתפלל שמי שיזכה ביתר טיפול אלה הזרמים העשוקים במדינת ישראל, שבראשם בוודאי האוכלוסייה הערבית.

אברהים צרצור: בוודאי תהיה לנו עבודה קשה מאוד.

אברהים צרצור: יש רשימה אין-סופית של נושאים שצריכים לטפל בהם.

אברהים צרצור: אני אישית לא יכול להתנבא כמה הקדנציה הזאת יכולה להימשך, אנחנו מאוד מקווים שהיא תימשך עד הסוף ושעד סוף הקדנציה הזאת נוכל לבוא עם הישגים אדירים לאוכלוסייה הערבית ולהגיד להם: הכנסת, ממשלת ישראל, מדינת ישראל עשתה למענכם.

אברהים צרצור: אהיה מאוד מאוכזב אם השנים יעברו ונעמוד באותו מצב שבו אנחנו פותחים את הישיבה הזאת.

אברהים צרצור: כולי תקווה ותפילה שאכן הדברים יזוזו, ובמיוחד בנושאים הקשורים לחיי היום-יום של ערביי ישראל.

אברהים צרצור: תודה מקרב לב ובהצלחה.

גאלב מג'אדלה: תודה רבה.

גאלב מג'אדלה: חברת הכנסת נאדיה חילו, בבקשה.

נאדיה חילו: באתי באופן מיוחד לברך אותך, גם כחבר סיעה וגם כידיד.

נאדיה חילו: אני בהחלט מייחסת לוועדה הזאת חשיבות מאוד גדולה.

נאדיה חילו: השתתפתי בדיוניה בקדנציה הקודמת כאזרחית, וראיתי את ההתנהלות שנעשתה ביושר תוך העלאת סוגיות רוחביות שנוגעות לכלל האוכלוסייה.

נאדיה חילו: חבר הכנסת מג'אדלה, מעבר לתפקיד המוקדי של הרשויות המונציפליות, שזה מאוד חשוב, הימצאותך במקום כזה מקרינה משהו נוסף לאוכלוסייה האזרחית כולה.

נאדיה חילו: חשוב מאוד לעשות את האיזונים הנכונים בין החלקים של התכנים האזרחיים הכלליים לבין סוגיות שנוגעות באופן מאוד ישיר גם לאוכלוסייה ערבית, שבעצם הבעיות המוניציפליות שם הן הרבה יותר עמוקות.

נאדיה חילו: רק היום דיברנו על השכר שאנשים לא מקבלים בתקופה האחרונה.

נאדיה חילו: אני לא חברה בוועדה, על אף שרציתי, אבל אני מבטיחה שבחלק מהדיונים אהיה פה כמשתתפת ואני מאחלת לך הצלחה מכל הלב.

גאלב מג'אדלה: תודה.

גאלב מג'אדלה: חבר הכנסת אפי איתם, בבקשה.

אפי איתם: גם אני מצטרף לברכות.

אפי איתם: אנחנו בל"ג בעומר, שהוא כידוע יום שפסקו למות בו 24,000 תלמידי ר' עקיבא, שכידוע הגמרא אומרת שהם מתו על שום שלא נהגו כבוד זה בזה.

אפי איתם: אני מאחל לעצמנו שנדע לנהוג כבוד זה בזה, חרף מחלוקות וויכוחים שיהיו בתוכנו.

אפי איתם: אני מקווה שחלקנו נהיה לפה גם למיעוט היהודי במדינת ישראל ונוכל מדי פעם להעלות גם את בעיותיו.

אפי איתם: אני חושב שאסור, ואני בטוח שזה לא יקרה, שהוועדה הזאת תהפוך לוועדה סקטוריאלית.

אפי איתם: הרי זה מבחנו של חבר כנסת מן המגזר הערבי.

אפי איתם: כשם שלא יעלה על הדעת שחבר כנסת דתי יהפוך ועדה מוועדות הכנסת לוועדה סקטוריאלית, אני בטוח שזה חלק מן המבחן ואני משוכנע שאתה תעמוד בו.

אפי איתם: אני לא מכיר אותך אישית, אבל שמעתי עליך רבות ואני בטוח שהאיזונים בין בעיות שאתה קרוב אליהן נפשית ואישית ומעשית לבין הצורך לכבד את הספקטרום הרחב של החברה הישראלית כולה יבואו כאן לידי ביטוי.

אפי איתם: בהצלחה.

גאלב מג'אדלה: תודה רבה.

גאלב מג'אדלה: חבר הכנסת נסים זאב, בבקשה.

נסים זאב: אני חייב לומר שכאשר חבריי הציעו לי להיות חבר בוועדת הפנים דרשתי לדעת מי היושב-ראש.

נסים זאב: כאשר אמרו לי שגאלב הוא היושב-ראש, אמרתי שאני חייב להיות בוועדה הזאת, כי אני מכיר את האיש, קרוב אליו ומחבב אותו ואת דרכו.

גאלב מג'אדלה: אגב, זה דלף אלי מהסיעה.

נסים זאב: בוועדה הזאת אין ביקורת של מבקר המדינה, אלא של אזרחי המדינה.

נסים זאב: כל אזרחי המדינה פונים לוועדה הזאת.

נסים זאב: אלה יכולים להיות אותם המגורשים מגוש-קטיף ואלה שמפגינים בערים שונות על קיפוח כזה או אחר, בעיקר במגזר הערבי.

נסים זאב: תמיד מוצאים פה את הכתובת וזה השולחן שעליו דנים.

נסים זאב: אם רוצים לדון בצורה עניינית ורצינית, שידברו קצר ולעניין עם כמה שפחות תקשורת.

נסים זאב: אני מאחל לך הרבה הצלחה.

גאלב מג'אדלה: תודה רבה.

גאלב מג'אדלה: חברת הכנסת סולודקין, בבקשה.

מרינה סולודקין: אני מאחלת לך הצלחה.

מרינה סולודקין: הייתי בוועדה בראשות של גאלב, הייתי בישיבות בנושא משטרה ואזרח, זה גם מתנחלים וגם עולים וגם ערבים.

מרינה סולודקין: אני חושבת שאנחנו צריכים לא רק לדבר כאן אלא להביא לרפורמות גם בתוך המשטרה.

מרינה סולודקין: אני לא חושבת שרק להוסיף משרות ורק לחזק את המשטרה זה מספיק.

מרינה סולודקין: אני חושבת שבנושא משטרה ואזרח אנחנו צריכים להראות יותר מעורבות.

מרינה סולודקין: תודה.

גאלב מג'אדלה: תודה רבה.

גאלב מג'אדלה: חבר הכנסת יצחק אהרונוביץ, בבקשה.

יצחק אהרונוביץ': בהצלחה.

יצחק אהרונוביץ': אני מצטרף לכל חבריי.

יצחק אהרונוביץ': באופן אישי אני לא מכיר אותך, אבל שמעתי עליך.

יצחק אהרונוביץ': את המגזר הערבי אני מכיר כמו את כף ידי, ואני מאוד שמח להיות בוועדה שעוסקת בתחום המוניציפלי.

יצחק אהרונוביץ': אני בא משורות המשטרה.

גאלב מג'אדלה: ניצב בדימוס.

יצחק אהרונוביץ': הייתי סגן המפכ"ל ומילאתי תפקידים נוספים.

יצחק אהרונוביץ': כל התחום של ביטחון הפנים הוא מאוד קרוב ללבי, כך שלפחות בכיוון הזה אני חושב שבוועדה הזאת נוכל לקדם כל מיני רפורמות שאני חושב שצריך לבצע אותן ואני מאמין בהן.

יצחק אהרונוביץ': אני מנצל את הפורום ואת המעמד לאחל לך הרבה הצלחה.

גאלב מג'אדלה: תודה רבה.

גאלב מג'אדלה: חבר הכנסת יורם מרציאנו, בבקשה.

יורם מרציאנו: אני רוצה לברך אותך בברכת "עלה והצלח", ובהזדמנות הזאת לברך גם אותך, חברת הכנסת אברהם.

יורם מרציאנו: אנחנו יושבים היום בוועדה שלעניות דעתי היא הוועדה שיש לה ההשפעה הכי גדולה על החברה במדינת ישראל.

יורם מרציאנו: כל מה שקשור באזרח, קשור בוועדה הזאת.

יורם מרציאנו: גאלב, כמי שמכיר אותך הרבה מאוד שנים ממפלגת העבודה, והתחלתי את הפעילות הפוליטית שלי כנער צעיר, מדובר באיש חרוץ מאוד, מכיר ויודע, הגון, ואני בטוח שאת הדברים האלה תוכל להביא אתך לוועדה כדי שנוכל לקיים פה דיונים פוריים ומעמיקים.

יורם מרציאנו: אני יכול לומר מעדות אישית לחברי אפי איתם, שלא פעם פנינו אל חבר הכנסת מג'אדלה בהיותי חבר מועצת העירייה בלוד, עם כל הבעיות הקשורות בעיר לוד, והוא טיפל בנושאים היהודיים והערביים כאחד והוא ראה את הנושא היהודי והערבי כנושא, ולא רק את הצד הסקטוריאלי הערבי.

יורם מרציאנו: לכן אני בטוח שהוא יצליח מאוד בתפקידו.

יורם מרציאנו: אני יודע, ידידי וחברי היקר, שלוועדה הזאת צפויה עבודה קשה.

יורם מרציאנו: אתה יודע שבימים האחרונים אני משגע אותך כל יום.

יורם מרציאנו: היינו צריכים להתחיל אתמול, כי על שולחנה של הוועדה הזאת נמצאים הרבה מאוד נושאים חשובים, כמו נושא המשכורות ברשויות המקומיות, כמו נושא האלימות של בני-הנוער, האלימות במועדונים בכלל, בעיות הסמים, בעיות העבריינות.

יורם מרציאנו: נצטרך הרבה מאוד שעות, ואני לא בטוח שיהיה לנו כל הזמן הזה כדי להתעסק עם הרבה מאוד נושאים שקשורים ביום-יום במדינת ישראל.

יורם מרציאנו: אני מאחל לך ולכל החברים שיהיו לנו דיונים פוריים וטובים לטובת מדינת ישראל.

יורם מרציאנו: הרבה הצלחה, גם לך וגם לנו.

גאלב מג'אדלה: תודה רבה.

גאלב מג'אדלה: חברת הכנסת מרום-שלו, בבקשה.

שרה מרום שלו: אני מברכת אותך ומצטרפת לברכות של כולם, בשם סיעת גיל, הגמלאים.

שרה מרום שלו: אני מקווה שזה יצליח, למרות שאני יודעת שיש לכם הרבה מאוד עבודה.

שרה מרום שלו: אני מכירה את השלטון המקומי מאז 1951, עבדתי בשלטון המקומי, ועד היום, כך שאני מכירה הרבה מאוד בעיות של השלטון המקומי.

שרה מרום שלו: אני מקווה שהרבה דברים ייפתרו בוועדה הזאת בעזרתך.

שרה מרום שלו: בהצלחה.

גאלב מג'אדלה: תודה.

גאלב מג'אדלה: אנחנו נשמח להיעזר ביכולות ובניסיון שלך.

אפי איתם: יושב-ראש הוועדה, אולי כדאי להציג את הצוות של הוועדה, את המזכירות, את הייעוץ המשפטי.

גאלב מג'אדלה: היועצת המשפטית של הכנסת, בבקשה.

נורית אלשטיין: אני הכרתי את יושב-ראש הוועדה זמן קצר, כי אני בעצמי חדשה בכנסת.

נורית אלשטיין: אבל הכרתי אותו בשעה יפה, שעה שבה בדקה ה-90 הצלחנו לעצור חקיקה בעייתית, שבאה דווקא מכיוון המשטרה.

נורית אלשטיין: יושב-ראש הוועדה נתן גיבוי מלא ללשכה המשפטית, ואחרי שהוסברה לו מהות התיקון, אמר: המשטרה רוצה להפריט את עצמה?

נורית אלשטיין: להיות משטרה לעשירים בלבד?

נורית אלשטיין: לא יקום ולא יהיה, אנחנו צריכים לבדוק את העניין.

נורית אלשטיין: יושב-ראש הוועדה הפטיר ואמר כמה מלים על פערים חברתיים, על פערי עוני, על הצורך לספק שירותים שוויוניים לכלל אזרחי המדינה.

נורית אלשטיין: לפני שהמושגים האלה נהיו פופולאריים וכל פוליטיקאי אוחז בהם, גאלב אמר את זה באופן מאוד אותנטי.

נורית אלשטיין: על הגיבוי שנתת לנו ועל השעה היפה שחווינו ביחד, אני מודה לך בשמי ובשם כל הלשכה המשפטית.

נורית אלשטיין: אני בטוחה שנשתף פעולה להבא.

נורית אלשטיין: כה לחי.

גאלב מג'אדלה: תודה רבה.

גאלב מג'אדלה: לבקשתך, חבר הכנסת אפי איתם, אנחנו נהנים משירות מקצועי ויעיל מצוות הוועדה, שהתחיל עם שלושה ובסיום הקדנציה הזאת הגיע לשישה חברים.

גאלב מג'אדלה: זה מצביע לא על הקשרים שלי עם רובי ריבלין, אלא על יכולות העבודה של הוועדה ועל תפקודה בתקופה של 12 חודשים.

גאלב מג'אדלה: מנהלת הוועדה היא יפה שפירא, היועצת המשפטית שעובדת מול הוועדה היא מירי פרנקל-שור.

גאלב מג'אדלה: המזכירות שלנו הן ענת ושוש, ואנחנו מקווים שיצטרפו אלינו עוד לפחות שני עובדים.

מירי פרנקל-שור: אני מבקשת להציג את הצוות שמסייע לי, עו"ד עידו בן-יצחק וחן אמיר, המתמחה.

מירי פרנקל-שור: אלה שני אנשים יקרים שמסייעים לי בעבודתי.

גאלב מג'אדלה: עידו עובד כאן בוועדה מאז שהגעתי לכאן.

גאלב מג'אדלה: לפני כן הוא היה מתמחה והוא המשיך אתנו.

גאלב מג'אדלה: הוא שולט בוועדה בצורה יפה, ונקווה שנמשיך לקבל את העזרה המסורה שלו.

גאלב מג'אדלה: לגבי ההערה בעניין הסקטוריאליות, אני אומר באופן הכי גלוי: אני מייצג סקטור, והסקטור הזה יהיה בראש מעייניי ודאגותיי.

גאלב מג'אדלה: אבל בוועדה אתה לא תרגיש את זה.

גאלב מג'אדלה: חלק מהחברים בימין ניסו להדביק לוועדת הפנים תווית שהיא כביכול מטפלת בערבים, בא עיתונאי רציני ועשה תחקיר על הוועדה.

גאלב מג'אדלה: מהר מאוד התברר שהיו 136 ישיבות ועדה, מתוכן 24 בנושא הערבי.

גאלב מג'אדלה: אין תפקוד יותר טוב כזה.

גאלב מג'אדלה: נעשה תחקיר על שני עמודים.

גאלב מג'אדלה: זה שבכנסת לא דרכה כף רגלם של נציגי הציבור הערבי בתדירות כמו היום, זה נכון.

גאלב מג'אדלה: לכן חשבו שהיא הפכה להיות ועדה של ערבים.

גאלב מג'אדלה: היא המשיכה להיות ועדת הפנים ואיכות הסביבה כמו שהיא היתה, אלא שבאו לכאן יותר אנשים.

גאלב מג'אדלה: חלק מהאנשים, לצערי הרב, במקום שיראו בזה פעולה ברוכה, שנציגי הציבור הערבי מכל גווני הקשת מגיעים לכאן, כולל דתיים שבאו לכאן מתוקף אחריותנו לשירותי דת ומשרד הפנים, חשבו שוועדת הפנים השתלטה על הנושא הערבי.

גאלב מג'אדלה: הוכח מעל לכל ספק שזה לא כך.

גאלב מג'אדלה: אני בהחלט חושב שאנחנו צריכים להיות פה לציבור של השכבות החלשות, אזרחים שזקוקים לעזרה שלנו, לסיוע שלנו מול רשויות מקומיות ומול משטרה ומול איכות הסביבה.

גאלב מג'אדלה: אני מסכים עם כל מי שאמר שזאת ועדה שעוסקת ממכבי-אש וחופים ואיכות הסביבה ועד משטרה ושירות בתי-הסוהר.

גאלב מג'אדלה: אני בטוח שתהיה לכם תרומה גדולה בוועדה.

גאלב מג'אדלה: אני, בכל אופן, אעשה הכול כדי להיעזר בכל אחד.

גאלב מג'אדלה: אנחנו ניפגש לישיבה לא פורמלית כדי להתייעץ בעניין סדר העדיפות שלנו לשנה הקרובה, דבר שלא נהוג לעשות.

גאלב מג'אדלה: יש כמה דברים שלא נהוג לעשות, שאני עושה אותם.

גאלב מג'אדלה: לדעתי זה מקרב את חברי הוועדה למעורבות בוועדה, לשותפות בוועדה, וזה מה שאנחנו רוצים.

גאלב מג'אדלה: בקדנציה הקודמת היו לנו יועצים מקצועיים, שליוו אותנו, שעשו עבודה טובה מאוד, והם נמצאים כאן, ד"ר דני גרא ויחזקאל לביא.

גאלב מג'אדלה: אנחנו נמשיך להיעזר באנשים בעלי מקצוע, בנוסף לשירות החשוב שנותן לנו מרכז המידע והמחקר בכנסת.

גאלב מג'אדלה: עצם הקמתו של מרכז המידע היה פעולה ברוכה, שהיה צריך להיעשות עם הקמת הכנסת.

גאלב מג'אדלה: מלבד זה נמצאים אתנו נציגי נציבות הדורות הבאים, שהשופט בדימוס שלמה שוהם עומד בראשו והוא התנצל שהוא לא יכול היה להגיע לישיבה.

גאלב מג'אדלה: גם חבר הכנסת אזולאי התנצל שהוא לא יכול להגיע, שכן נולד לו אחיין.

גאלב מג'אדלה: אנחנו מברכים אותו.

גאלב מג'אדלה: שיהיו לנו רק שמחות.

גאלב מג'אדלה: תודה רבה לכל החברים.